JR เผยผลงานไตรมาส 4 สดใส หลังคว้างานใหม่ 4 โครงการ หนุนแบ็กล็อกแตะ 6.4 พันลบ.
JR เผยผลงานไตรมาส 4 สดใส หลังคว้างานใหม่ 4 โครงการ หนุนแบ็กล็อกแตะ 6.4 พันลบ.
21 ธ.ค. 2563

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR เปิดเผยว่า ภาพรวมการดำเนินธุรกิจช่วงไตรมาส 4/63 ยังคงมีทิศทางที่ดีต่อเนื่อง ล่าสุดบริษัทฯได้รับงานใหม่อีก 4 โครงการมูลค่ารวม 230 ล้านบาท ประกอบด้วย งานติดตั้งงานระบบ 115KV GIS Substation Work – อาคารหมอชิต  คอมเพล็กซ์ มูลค่าสัญญา 163 ล้านบาท และอีก 3 โครงการ มูลค่าสัญญารวม 74.63 ล้านบาท ทั้งงานรื้อย้ายระบบสื่อสารโทรคมนาคม, งานก่อสร้าง Duct Bank ไฟฟ้า และงานขาย Software ระบบสื่อสาร
ทั้งนี้ การรับงานดังกล่าวส่งผลให้งานในมือรอรับรู้รายได้ (backlog) เพิ่มขึ้นกว่า 6,400 ล้านบาท ซึ่งบริษัทฯ สามารถทยอยรับรู้รายได้ในช่วงปี 2564-2566  โดยภายหลังจากการเข้าจดทะเบียนในตลาดหลักทรัพย์แล้ว บริษัทฯ มีความพร้อม และมีศักยภาพในการรับงานเพิ่มมากขึ้น ช่วยสนับสนุนการเติบโตก้าวกระโดดได้อย่างต่อเนื่อง
“ภาพรวมการดำเนินธุรกิจในปีนี้ บริษัทฯ คาดว่าจะสามารถเติบโตได้ตามเป้าหมายที่วางไว้  ปัจจุบัน JR  มีการขยายงานด้านวิศวกรรมในอุตสาหกรรมอื่น ๆ เพิ่มเติม เพื่อสร้างรายได้เพิ่ม เช่น การเข้าไปในกลุ่มลูกค้าในอุตสาหกรรมน้ำมันและก๊าซ  โดยเป็นงานก่อสร้างสถานีไฟฟ้าย่อยให้กับโครงการของบริษัทไทยออยล์  ซึ่ง JR รับงานจากกิจการร่วมค้า Petrofac South East Asia, Saipem Singapore และ Samsung Engineering “
โดยปัจจุบันบริษัทฯมีแผนที่จะเข้าประมูลงานรถไฟฟ้าสายสีเหลือง-สีชมพู เฟส 2 มูลค่าโครงการคาดว่าจะใกล้เคียง เฟส 1 ซึ่งมีมูลค่ารวมไม่ต่ำกว่า 6 พันล้านบาท และคาดว่าจะมีโอกาสคว้างานดังกล่าวค่อนข้างสูง เพราะที่ผ่านมา บริษัทฯ ได้รับงานในเฟสแรกไปแล้ว  ขณะเดียวกันยังมีงานในโครงการรถไฟฟ้าสายสีส้มที่จะออกมาเปิดให้ประมูล  ซึ่งบริษัทฯ มีความสนใจเข้าร่วมประมูลและถือเป็นโอกาสที่ดีในอนาคต